## dachser_inteligent_logistics

Tlačová správa Bratislava 29. 3. 2018

**Spoločnosť Papp Italia dokončila integráciu do siete Dachser**

**Medzinárodný dodávateľ logistických služieb Dachser získal talianskeho poskytovateľa logistiky potravín Papp Italia. Pobočka vo Verone v severnom Taliansku sa po novom nazýva Dachser Italy Food Logistics S.R.L.**

Ako významný výrobca a spotrebiteľ potravín hrá Taliansko významnú úlohu pri preprave tovaru po celej Európe. To viedlo spoločnosť Dachser v roku 2012 k odkúpeniu 50% podielu v talianskej dopravnej spoločnosti Papp Italia s následnou dvojročnou spoluprácou. Dachser úplne prevzal spoločnosť v roku 2017. Posledným krokom v integračnom procese bol prechod na systémy Dachser a premenovanie subjektu.

Základom integrácie bola premena všetkých logistických procesov a IT systémov do štandardov Dachser. Táto fáza bola dokončená v polovici februára. Spoločnosť Dachser Italy Food Logistics je teraz plne integrovaná do siete všetkých procesov Dachser. Zákazníci môžu využívať jednotné produktové portfólio vivengo, rovnako ako prístup do platformy eLogistics pre nepretržité sledovanie zásielok, funkciu proaktívneho upozorňovania na nezrovnalosti pri preprave a možnosť priameho riadenia objednávok či skladovanie. Región je tiež spojený s ďalšími 33 krajinami prostredníctvom European Food Network spoločnosti Dachser. Každý deň je tovar smerovaný z Verony do európskeho hubu na prepravu potravín vo Frankfurte nad Mohanom aj do ďalších terminálov v sieti.

Alfred Miller, konateľ firmy Dachser Food Logistics, uvádza: „So svojou strategicky silnou pozíciou v severnom Taliansku je Dachser Italy Food Logistics ideálnym východiskovým bodom, z ktorého môžeme ďalej expandovať a ďalej internacionalizovať našu kontraktnú logistiku potravín v Taliansku. Vďaka zavedeniu štandardizovaných procesov môžeme ponúknuť európskym výrobcom potravín a maloobchodníkom ešte atraktívnejšie služby. To posúva náš import/export na úplne novú úroveň, ktorá ďalej posilňuje európsku sieť potravín.“

Dachser Italy Food Logistics doručuje zo svojho hlavného sídla a centrálneho terminálu vo Verone pravidelne každý rok 230 000 ton potravín viac ako 1 200 (maloobchodným a priemyselným) príjemcom naprieč Talianskom. Ide o zásielky čerstvých potravín, zásielky vyžadujúce kontrolovanú teplotu či zásielky prepravované pri bežnej teplote okolia. Zariadenie v blízkosti Verony disponuje skladovými priestormi s veľkosťou 17 000 m2 v rôznych teplotných zónach a  41 nakladacími rampami. O distribúciu, skladovanie a administratívne operácie sa tu stará približne 170 zamestnancov. V Tarante (Apulia) má Dachser Italy Food Logistics pobočku, ktorej hlavnou úlohou je organizovanie celovozovej dopravy pre Taliansko a pre export.

**Základné informácie o spoločnosti Dachser Slovakia a. s.**

História spoločnosti Dachser sa začína v roku 1995, kedy bola založená spoločnosť Lindbergh Air Freight, s.r.o. Zameranie aktivity spoločnosti v prvom roku bolo v poskytovaní kompletných zasielateľských služieb pri preprave leteckých zásielok. Následne po predložení požiadaviek od zákazníkov sa aktivity rozvinuli aj na poskytovanie námornej a pozemnej prepravy. V roku 2004 sa spoločnosť stáva súčasťou nemeckej logistickej spoločnosti Dachser a až do roku 2009 vystupuje na trhu pod menom LINDBERGH & DACHSER a. s. Od 1.1.2010 spoločnosť pôsobí na trhu pod obchodným menom Dachser Slovakia a. s. Premenovaním bol zavŕšený integračný proces spoločnosti do celosvetovej siete koncernu Dachser. V súčasnosti má Dachser na Slovensku 4 pobočky – v Bratislave, Lozorne, Martine a Košiciach, v ktorých pracuje 186 zamestnancov.

**Základné informácie o skupine Dachser**

Rodinná spoločnosť Dachser so sídlom v nemeckom Kemptene je popredným európskym poskytovateľom logistických služieb. Dachser poskytuje komplexnú prepravnú logistiku, skladovanie a individuálne zákaznícke služby v troch obchodných oblastiach: Dachser European Logistics, Dachser Food Logistics a Dachser Air & Sea Logistics. Ponuku dopĺňajú ďalšie služby ako kontraktná logistika, konzultácie a poradenstvo a špecifické riešenia prispôsobené na mieru jednotlivým odvetviam. Vďaka komplexnej dopravnej sieti ako v Európe, tak i v zámorí a informačným technológiám, ktoré sú plne integrované do všetkých systémov, poskytuje Dachser inteligentné logistické riešenia po celom svete. V súčasnosti zamestnáva zhruba 27 450 ľudí v 409 pobočkách v 43 krajinách sveta. Za rok 2016 zrealizoval cca 80 miliónov zásielok s hmotnosťou 38,2 miliónov ton. Celkový obrat koncernu Dachser v roku 2016 predstavoval 5,71 miliárd eur. Pre viac informácií navštívte [www.dachser.sk](http://www.dachser.sk).

Pre viac informácií prosím kontaktujte:

**Crest Communications a. s.**

Anna Palfiová

PR manager

Tel.: +421 903 664 575

E-mail: [anka.palfiova@gmail.com](mailto:anka.palfiova@gmail.com%20)

**Dachser Slovakia a.s**.

Martin Štiglinc

Sales Manager European Logistics

Tel.: +421 2 6929 6180

Fax: +421 2 6929 6197

E-mail: [martin.stiglinc@dachser.com](mailto:martin.stiglinc@dachser.com)

www.dachser.sk